सेंसेक्स 520 अंक की गिरावट के साथ 59,910 पर बंद, इंफोसिस का शेयर 9% फिसला
BSE NSE Sensex Today, Stock Market Latest Updates;  हफ्ते के पहले कारोबारी दिन यानी आज सोमवार (17 अप्रैल) को भारतीय शेयर बाजार में बड़ी गिरावट देखने को मिल रही है। सेंसेक्स में 700 अंकों से ज्यादा की गिरावट देखने को मिल रही है
हफ्ते के पहले कारोबारी दिन यानी आज सोमवार (17 अप्रैल) को भारतीय शेयर बाजार में बड़ी गिरावट देखने को मिली है। सेंसेक्स 520 अंक की गिरावट के साथ 59,910 के स्तर पर बंद हुआ। निफ्टी भी 121 अंक की गिरावट के साथ 17,706 के स्तर पर बंद हुआ। सेंसेक्स के 30 शेयरों में से 18 शेयरों में तेजी और 12 में गिरावट देखने को मिली।
कमजोर नतीजों के बाद आईटी कंपनी इंफोसिस के शेयर में 9.37% की गिरावट रही। ये टूटकर 1,259 पर आ गया है। वहीं IT इंडेक्स आज 4.71% टूटा है।
अडाणी ग्रुप के 10 में से 7 शेयरों में तेजी
आज के कारोबार में अडाणी ग्रुप के 10 शेयरों में से 7 में तेजी और 3 में गिरावट देखने को मिली। ग्रुप की फ्लैगशिप कंपनी अडाणी एंटरप्राइजेज का शेयर 0.41% चढ़ा। अडाणी टोटल गैस में 3.70% की तेजी रही। वहीं अडाणी विल्मर, अंबुजा सीमेंट और NDTV के शेयर में गिरावट रही।
थोक महंगाई दर 29 महीने के निचले स्तर पर आई
थोक महंगाई दर (WPI) मार्च में घटकर 1.34% पर आ गई है। यह 29 महीने का निचला स्तर है। फरवरी 2023 में थोक महंगाई दर 3.85% रही थी। जनवरी 2023 में थोक महंगाई दर 4.73% थी। गेहूं, दालें और फ्यूल जैसी चीजों के सस्ते होने से महंगाई में ये गिरावट आई है। अक्टूबर 2020 में यह 1.31% पर थी। ये लगातार 10वां महीना है जब होल-सेल महंगाई गिरी है।
पिछले सोमवार को रिटेल महंगाई के आंकड़े भी जारी किए गए थे। मार्च 2023 में यह घटकर 5.66% पर आ गई है। खाने-पीने के सामान के दामों में गिरावट आने से रिटेल महंगाई घटी थी। कंज्यूमर प्राइस इंडेक्स (CPI) के बास्केट में लगभग आधी हिस्सेदारी खाद्य पदार्थों की होती है।
13 अप्रैल को बाजार में रही थी तेजी
इससे पहले गुरुवार (13 अप्रैल) को शेयर बाजार में तेजी देखने को मिली थी। सेंसेक्स 38 अंक की बढ़त के साथ 60,431 के स्तर पर बंद हुआ था। वहीं निफ्टी में भी 15 अंकों की तेजी रही थी। यह 17,828 के स्तर पर बंद हुआ था। सेंसेक्स के 30 में से 18 शेयरों में तेजी और 12 में गिरावट देखने को मिली थी।
FII नेट बायर्स और DII नेट सेलर्स
गुरुवार यानी 13 अप्रैल के कारोबार में फॉरेन इंस्‍टीट्यूशनल इन्‍वेस्‍टर्स (FII) नेट बायर्स रहे। वहीं डोमेस्टिक इंस्‍टीट्यूशनल इन्‍वेस्‍टर्स यानी DII नेट सेलर्स रहे। NSE पर उपलब्‍ध प्रोविजनल डाटा के अनुसार 13 अप्रैल को FII ने बाजार से 221.85 करोड़ रुपए के शेयर खरीदे। DII ने 273.68 करोड़ रुपए के शेयर बेच दिए।